CELEX: 32018D0486
Language: lt
Date: 2018-03-19 00:00:00
Title: 2018 m. kovo 19 d. Tarybos įgyvendinimo sprendimas (ES) 2018/486, leisti Vengrijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

23.3.2018   
            
            
               LT
            
            
               Europos Sąjungos oficialusis leidinys
            
            
               L 81/15
            
         TARYBOS ĮGYVENDINIMO SPRENDIMAS (ES) 2018/486
   2018 m. kovo 19 d.
   leisti Vengrijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 291 straipsnio 2 dalį,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               pagal Direktyvos 2006/112/EB 193 straipsnį bet kuris apmokestinamasis asmuo, vykdantis apmokestinamą prekių tiekimą ar paslaugų teikimą, mokesčių administratoriui paprastai privalo sumokėti pridėtinės vertės mokestį (PVM);
            
         
               (2)
            
            
               siekdama kovoti su sukčiavimu PVM laikinojo įdarbinimo įmonių sektoriuje, 2014 m. Vengrija paprašė leisti nustatyti specialią priemonę, kuria nukrypstama nuo Direktyvos 2006/112/EB 193 straipsnio, kad galėtų numatyti, jog teikiant aprūpinimo personalu, vykdančiu kitokią veiklą, nei nurodyta tos direktyvos 199 straipsnio 1 dalies a punkte, paslaugas, asmuo, kuriam tenka prievolė mokėti PVM, yra apmokestinamasis asmuo, kuriam teikiamos tos paslaugos (atvirkštinio apmokestinimo mechanizmas). Leidimas suteiktas Tarybos įgyvendinimo sprendimu (ES) 2015/2349 (2) ir baigė galioti 2017 m. gruodžio 31 d.;
            
         
               (3)
            
            
               laišku, kurį Komisija užregistravo 2017 m. birželio 26 d., Vengrija paprašė leisti taikyti specialią priemonę, kuria nukrypstama nuo Direktyvos 2006/112/EB 193 straipsnio, kad PVM, susijusio su aprūpinimu personalu, mokėjimo prievolė tektų paslaugos gavėjui;
            
         
               (4)
            
            
               remdamasi Direktyvos 2006/112/EB 395 straipsnio 2 dalies antra pastraipa 2017 m. gruodžio 11 d. laišku Komisija pranešė kitoms valstybėms narėms apie Vengrijos prašymą. 2017 m. gruodžio 12 d. laišku Komisija pranešė Vengrijai, kad turi visą prašymui įvertinti būtiną informaciją;
            
         
               (5)
            
            
               pagal Vengrijos pateiktą informaciją nemažai laikinojo įdarbinimo įmonių sektoriaus prekiautojų sukčiauja teikdami paslaugas ir nemokėdami taikytino PVM mokesčių administratoriui. Kadangi šios rūšies veiklai vykdyti nebūtinos didelės išlaidos ar investicijos, tokių įmonių gaunamas PVM dažnai smarkiai viršija atskaitytiną PVM, kurį jos sumokėjo savo paslaugos teikėjams. Nemažai tokių įmonių, dažnai turinčių nedaug turto ar visai jo neturinčių, pradingsta praėjus vos keliems mėnesiams, ir susigrąžinti nesumokėtą PVM tampa sudėtinga ar neįmanoma;
            
         
               (6)
            
            
               taikant nukrypti leidžiančią nuostatą nustačius, kad prievolė sumokėti PVM tenka asmeniui, kuriam yra teikiamos tokios paslaugos, tokiais atvejais būtų panaikinta galimybė šiuo būdu slėpti mokesčius. Vengrija tvirtino, kad šalyje nustačius atvirkštinio apmokestinimo mechanizmą aprūpinimo personalu paslaugoms, įdarbinimo įmonių skaičius sumažėjo – tai rodo, kad rinka valoma. Pasak Vengrijos, paaiškėjo, kad atvirkštinio apmokestinimo mechanizmas yra tinkama ir veiksminga kovos su sukčiavimu laikinojo įdarbinimo įmonių sektoriuje priemonė;
            
         
               (7)
            
            
               remiantis Vengrijos pateikta informacija, nustatyta daug priemonių, siekiant kovoti su sukčiavimu PVM, ir taip pat planuojama kitų kovos su sukčiavimu priemonių, ypatingą dėmesį skiriant laikinojo įdarbinimo įmonėms. Nepaisant tų priemonių, Vengrija mano, kad, siekiant toliau mažinti šiam sektoriui daromą žalą, reikėtų toliau taikyti atvirkštinio apmokestinimo mechanizmą;
            
         
               (8)
            
            
               tam tikrais aprūpinimo personalu atvejais, išvardytais Direktyvos 2006/112/EB 199 straipsnio 1 dalies a punkte, jau yra įmanoma nurodyti gavėją kaip asmenį, kuriam tenka prievolė mokėti PVM. Todėl Vengrijai turėtų būti leista taikyti atvirkštinio apmokestinimo mechanizmą tiems aprūpinimo personalu atvejams, kurie dar nenurodyti Direktyvoje 2006/112/EB;
            
         
               (9)
            
            
               nukrypti leidžianti nuostata turėtų būti ribotos trukmės ir todėl turėtų baigtis 2020 m. gruodžio 31 d.;
            
         
               (10)
            
            
               siekiant užtikrinti, kad būtų pasiekti šios priemonės tikslai, įskaitant nepertraukiamą anksčiau leistinos nukrypti nuostatos taikymo užtikrinimą ir teisinio tikrumo mokesčių laikotarpiu suteikimą; tikslinga, kad šis sprendimas būtų taikomas nuo 2018 m. sausio 1 d. Kadangi Vengrija paprašė leidimo galiojimo pratęsimo 2017 m. birželio 26 d. ir toliau taikė nacionalinėje teisėje numatytą teisinę sistemą, pagrįstą anksčiau leidžiama nukrypti nuostata nuo 2018 m. sausio 1 d., atitinkamų asmenų teisėti lūkesčiai yra tinkamai užtikrinami;
            
         
               (11)
            
            
               priemonėmis, kurių imsis Vengrija, turėtų būti pašalintas sukčiavimas susijusiame sektoriuje ir todėl turėtų nebereikėti toliau nukrypti nuo Direktyvos 2006/112/EB 193 straipsnio, kiek tai susiję su laikinojo įdarbinimo įmonių teikiamomis aprūpinimo personalu paslaugomis;
            
         
               (12)
            
            
               nukrypti leidžianti nuostata neturi neigiamo poveikio Sąjungos nuosaviems ištekliams, gaunamiems iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 193 straipsnio, Vengrijai leidžiama numatyti, kad asmuo, kuriam tenka prievolė mokėti PVM, yra apmokestinamasis asmuo, kuriam teikiamos aprūpinimo personalu, vykdančiu kitokią veiklą, nei nurodyta Direktyvos 2006/112/EB 199 straipsnio 1 dalies a punkte, paslaugos.
   2 straipsnis
   Šis sprendimas įsigalioja pranešimo apie jį dieną.
   Jis taikomas nuo 2018 m. sausio 1 d. iki 2020 m. gruodžio 31 d.
   3 straipsnis
   Šis sprendimas skirtas Vengrijai.
   
      Priimta Briuselyje 2018 m. kovo 19 d.
      
         
            Tarybos vardu
         
         
            Pirmininkas
         
         R. PORODZANOV
      
   
   
      (1)  OL L 347, 2006 12 11, p. 1.
   
      (2)  2015 m. gruodžio 10 d. Tarybos įgyvendinimo sprendimas (ES) 2015/2349, kuriuo Vengrijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 330, 2015 12 16, p. 53).